Vaalharts-boere betoog teen beurtkrag  Boere van Hartswater en Jan Kempdorp het Woensdag byeengekom om teen beurtkrag te betoog. (Foto: Verskaf) Verskeie boere en lede van die gemeenskap het Woensdag in Hartswater en Jan Kempdorp in die Noord-Kaap byeengekom om bewusmaking te skep oor die verwoestende uitwerking van beurtkrag op die landbousektor en in besonder besproeiingsboere. As deel van dié veldtog sou betogers vreedsaam met voertuie en trekkers deur Hartswater en Jan Kempdorp beweeg. Christel Stoman, bestuurder van die Vaalharts-distrikslandbou-unie wat die veldtog gekoördineer het, sê hoewel beurtkrag almal in Suid-Afrika raak, hou dit rampspoedige gevolge vir boere in. “Vir besproeiingsboere is dit veral onmoontlik om gewasse te produseer wanneer daar konstante en langdurige beurtkrag is. Die uiters hoë temperature wat ook die afgelope seisoen ervaar word, dra by tot hierdie ernstige probleem,” het Stoman gesê. Boere van Hartswater en Jan Kempdorp het Woensdag byeengekom om teen beurtkrag te betoog. (Foto: Verskaf) “As landbou-unie en deur ons affiliasies, Agri Noord-Kaap en Agri SA, doen ons alles in ons vermoë om ŉ oplossing vir die nasionale elektrisiteitskrisis te probeer vind. Maar dis nou die tyd dat Eskom en die regering landbouers se situasie en bekommernisse ernstig opneem en daadwerklike stappe aankondig om hierdie krisis te beredder.” Stoman sê voorts dat klein plattelandse dorpe baie afhanklik van die landbousektor is. Indien landbouers groot skade ly, lei dit ook tot werksverliese. “Landboukoöperasies trek al swaarder en ondernemings sukkel reeds om ŉ bestaan te maak omdat daar minder koopkrag is. Om nie eens te praat van misdaad wat onaanvaarbare vlakke bereik het nie. “As produseerder van verskeie gewasse word Vaalharts as een van die ‘kosmandjies’ van die Noord-Kaap beskou. Die besproeiingsboere kan egter weens beurtkrag nie by hul watertoedieningskedules hou nie en oeste ly daaronder. Boonop gaan noodsaaklike besproeiingswater verlore aangesien dit nie gepomp kan word nie.” Stoman sê landbouers word ook genoodsaak om in duurder tye hul besproeiingstelsels te laat loop. Boere van Hartswater en Jan Kempdorp het Woensdag byeengekom om teen beurtkrag te betoog. (Foto: Verskaf) “Dit, tesame met diegene wat van kragopwekkers gebruik moet maak, dra by tot reeds hemelhoë insetkoste. “Die Vaalharts-distrikslandbou-unie is egter ook bekommerd oor die komende oesseisoen met pakhuise en verwerkingsaanlegte wat moet werk en kontrakte wat nagekom moet word. Beurtkrag stuur nou meer as ooit op ŉ groot ramp af.” Die landbougemeenskap in Vaalharts voeg met Woensdag se optog hul stem by duisende ander landbouers wat uiters bekommerd is oor die oeste en die gevolge wat voortslepende beurtkrag vir voedselsekerheid en die ekonomie in Suid-Afrika inhou. Dié unie en landbougemeenskap versoek nou dat Eskom die volgende doen: Vaalharts Skema: Genoeg is genoeg! GEEN KRAG GEEN KOS Posted by Sarel Viljoen on Wednesday, February 8, 2023